32005R0382
L 061/4
JURNALUL OFÍCIAL AL UNIUNII EUROPENE
REGULAMENTUL (CE) NR. 382/2005 AL COMISIEI
din 7 martie 2005
de stabilire a normelor de aplicare a Regulamentului (CE) nr. 1786/2003 al Consiliului privind organizarea comună a pieței furajelor uscate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1786/2003 al Consiliului din 29 septembrie 2003 privind organizarea comună a pieței furajelor uscate (1), în special articolul 20,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (2), în special articolul 71 alineatul (2) al doilea paragraf,
întrucât:
(1)
Regulamentul (CE) nr. 1786/2003 a înlocuit Regulamentul (CE) nr. 603/95 al Consiliului (3), ar trebui să se adopte norme de aplicare noi. Ar trebui să se abroge Regulamentul (CE) nr. 785/95 al Comisiei din 6 aprilie 1995 privind stabilirea normelor de aplicare a Regulamentului (CE) nr. 603/95 al Consiliului privind organizarea comună a piețelor în sectorul furajelor uscate (4).
(2)
Din motive de claritate, ar trebui formulat un anumit număr de definiții.
(3)
Ținând seama de condițiile precizate la articolul 9 din Regulamentul (CE) nr. 1786/2003, ar trebui precizată, pentru produsele în cauză, calitatea minimă, exprimată prin nivelul de umiditate și conținutul de proteine. Ținând seama de practicile comerciale, nivelul de umiditate ar trebui diferențiat în funcție de anumite procedee de fabricație.
(4)
Furajele provenite de pe suprafețele care beneficiază deja de un ajutor prevăzut la titlul IV din Regulamentul (CE) nr. 1782/2003 ar trebui excluse de la ajutorul prevăzut de Regulamentul (CE) nr. 1786/2003.
(5)
Articolul 13 din Regulamentul (CE) nr. 1786/2003 prevede că statele membre instituie un sistem de control ce permite verificarea, pentru fiecare întreprindere sau cumpărător de furaje destinate deshidratării, respectării condițiilor stabilite de regulamentul menționat anterior. Pentru a facilita acest control și pentru a asigura respectarea condițiilor ce acordă dreptul la ajutor, ar trebui prevăzut ca întreprinderile de prelucrare și cumpărătorii de furaje destinate deshidratării să facă obiectul unei proceduri de aprobare. În același scop, ar trebui precizate elementele necesare ce trebuie să figureze în cererile de ajutor, în evidența operativă a mărfurilor și în declarațiile de livrare ale întreprinderilor de prelucrare. Ar trebui precizate celelalte documente justificative ce trebuie prezentate.
(6)
Respectarea cerințelor referitoare la calitatea furajelor uscate trebuie să facă obiectul unor controale riguroase, bazate pe prelevarea periodică de eșantioane din produsele finite care ies din întreprindere. În cazul amestecului acestor produse cu alte materii, eșantioanele trebuie prelevate înainte de realizarea amestecului.
(7)
Pentru a verifica corespondența între cantitățile de materii prime livrate întreprinderilor și cantitățile de furaje uscate ieșite din aceste întreprinderi, este necesar ca aceste întreprinderi să efectueze o cântărire sistematică a furajelor destinate procesării și să stabilească nivelul de umiditate al acestora.
(8)
Pentru a facilita comercializarea furajelor destinate procesării și a permite autorităților competente să efectueze controalele necesare pentru a verifica dreptul la ajutor, contractele între întreprinderi și agricultori ar trebui încheiate înainte de livrarea materiilor prime și depuse la autoritățile competente până la o anumită dată, pentru a le permite cunoașterea volumului prevăzut al producției. În acest scop, contractele trebuie încheiate în scris și trebuie să menționeze în special data încheierii, anul de comercializare, numele și adresele părților contractante, natura produselor destinate procesării și identificarea parcelei agricole pe care au fost cultivate furajele destinate procesării.
(9)
În anumite cazuri, nu există contracte și declarațiile de livrare supuse condițiilor aplicabile contractelor trebuie întocmite de întreprinderile de prelucrare.
(10)
Pentru a asigura aplicarea uniformă a regimului ajutoarelor, ar trebui precizate modalitățile de plată a acestora.
(11)
Regulamentul (CE) nr. 1786/2003 a prevăzut o serie de controale ce trebuie efectuate în fiecare etapă a procesului de producție, inclusiv prin schimburi cu sistemul integrat de gestiune și control prevăzut de Regulamentul (CE) nr. 1782/2003. Prin urmare, ar trebui corelate controalele privind identificarea parcelelor agricole în cauză cu controalele efectuate în cadrul acestui sistem.
(12)
Deoarece este vorba de un regim prevăzut de anexa V la Regulamentul (CE) nr. 1782/2003, autoritățile competente ar trebui să efectueze controale încrucișate ale parcelelor agricole menționate în contracte și/sau în declarațiile de livrare și ale celor declarate de către producători în cererile lor de ajutor unic pentru a evita acordarea oricărui ajutor nejustificat.
(13)
Pentru a asigura respectarea condițiilor prevăzute de Regulamentul (CE) nr. 1786/2003 și de prezentul regulament, în special în ceea ce privește dreptul la ajutor, ar trebui prevăzute anumite reduceri și excluderi de la ajutor în scopul eliminării oricărui abuz, ținând seama de principiul proporționalității și de problemele specifice ce rezultă din cazurile de forță majoră, precum și de circumstanțele excepționale. Reducerile și excluderile ar trebui ajustate în funcție de gravitatea neregulii comise și ar trebui să meargă până la excluderea totală de la ajutor pe o durată determinată.
(14)
Pentru a asigura buna gestionare a pieței furajelor uscate, anumite informații trebuie comunicate periodic Comisiei.
(15)
Pentru a pregăti raportul de sector, cerut în 2008 în conformitate cu articolul 23 din Regulamentul (CE) nr. 1786/2003, ar trebui introduse comunicări referitoare la suprafețele furajere și la consumul de energie pentru producția de furaje uscate.
(16)
În conformitate cu articolul 21 din Regulamentul (CE) nr. 1786/2003, ar trebui prevăzută o măsură tranzitorie pentru stocurile existente la 31 martie 2005.
(17)
În cazul aplicării perioadei de tranziție facultative prevăzute la articolul 71 din Regulamentul (CE) nr. 1782/2003, ar trebui stabilite condițiile ajutorului prevăzut la articolul menționat anterior.
(18)
Regulamentul (CE) nr. 1786/2003 se aplică de la 1 aprilie 2005, dată la care începe anul de comercializare 2005/2006. Prin urmare, prezentul regulament trebuie să se aplice de la aceeași dată.
(19)
Măsurile prevăzute de prezentul regulament sunt conforme cu avizul Comitetului comun de gestionare a cerealelor și a plăților directe,
ADOPTĂ PREZENTUL REGULAMENT:
CAPITOLUL 1
OBIECT, DEFINIȚII ȘI CONDIȚII DE ELIGIBILITATE PENTRU AJUTOR
Articolul 1
Obiect
Prezentul regulament stabilește normele de aplicare a Regulamentului (CE) nr. 1786/2003 privind organizarea comună a pieței furajelor uscate.
Articolul 2
Definiții
În sensul prezentului regulament, se înțelege prin:
(1)
„furaje uscate”, produsele prevăzute la articolul 1 din Regulamentul (CE) nr. 1786/2003, făcându-se distincție între următoarele categorii:
(a)
„furaje deshidratate”, adică produsele uscate artificial prin expunere la căldură prevăzute la litera (a) primul și al treilea paragraf din articolul menționat anterior, incluzând „alte produse furajere similare”, adică toate produsele furajere erbacee uscate artificial prin expunere la căldură și care intră sub incidența codului NC 1214 90 90, în special:
-
leguminoasele erbacee;
-
gramineele erbacee;
-
cerealele recoltate verzi, plante întregi și cu semințe crude, prevăzute la anexa IX punctul I din Regulamentul (CE) nr. 1782/2003;
(b)
„furaje uscate la soare”, adică produsele uscate altfel decât în mod artificial prin expunere la căldură și măcinate, prevăzute la articolul 1 litera (a) al doilea și al patrulea paragraf din Regulamentul (CE) nr. 1786/2003;
(c)
„concentrate de proteine”, adică produsele prevăzute la articolul 1 litera (b) primul paragraf din Regulamentul (CE) nr. 1786/2003;
(d)
„produse deshidratate”, adică produsele prevăzute la articolul 1 litera (b) al doilea paragraf din Regulamentul (CE) nr. 1786/2003;
(2)
„întreprindere de prelucrare”, întreprinderea de prelucrare a furajelor uscate prevăzută la articolul 7 din Regulamentul (CE) nr. 1786/2003, aprobată în mod corespunzător de statul membru în care se află, care efectuează una dintre operațiunile următoare:
(a)
deshidratarea furajelor proaspete utilizând un dispozitiv de uscare care îndeplinește următoarele condiții:
-
temperatura aerului la intrare nu este mai mică de 250 °C; cu toate acestea, dispozitivele de uscare cu bandă care prezintă o temperatură a aerului la intrare nu mai mică de 110 °C și aprobate înainte de începerea anului de comercializare 1999/2000 nu sunt obligate să se conformeze acestei condiții;
-
durata de trecere a furajelor destinate deshidratării nu depășește trei ore;
-
în cazul uscării în straturi a furajelor, grosimea fiecărui strat nu este mai mare de 1 metru;
(b)
măcinarea furajelor uscate la soare;
(c)
fabricarea concentratelor de proteine;
(3)
„cumpărătorul de furaje destinate uscării și/sau măcinării”, persoana fizică sau juridică prevăzută la articolul 10 litera (c) punctul (iii) din Regulamentul (CE) nr. 1786/2003, aprobată în mod corespunzător de către statul membru în care se află, care cumpără de la producători furaje proaspete pentru a le livra întreprinderilor de prelucrare;
(4)
„lot”, o cantitate determinată de furaje de calitate uniformă din punctul de vedere al compoziției, nivelului de umiditate și conținutului de proteine, care părăsește întreprinderea de prelucrare la un moment dat;
(5)
„amestec”, un produs destinat nutriției animalelor care conține furaje uscate, ce au fost uscate și/sau măcinate de întreprinderea de prelucrare, și aditivi.
„Aditivii” sunt produse de altă natură decât furajele uscate, inclusiv lianții și agenții de aglomerare, sau de aceeași natură, dar care au fost uscate și/sau măcinate în altă parte.
Cu toate acestea, un furaj uscat care conține aditivi în limita maximă a 3 % din greutatea totală a produsului finit nu este considerat amestec în cazul în care conținutul total de azot nu depășește 2,4 % din substanța uscată a aditivului;
(6)
„parcele agricole”, parcelele identificate în conformitate cu sistemul de identificare a parcelelor agricole din sistemul integrat de gestiune și control prevăzut la articolele 18 și 20 din Regulamentul (CE) nr. 1782/2003 și la articolul 6 din Regulamentul (CE) nr. 796/2004 al Comisiei (5);
(7)
„cerere de ajutor unic”, cererea de ajutor prevăzută la articolul 22 din Regulamentul (CE) nr. 1782/2003 și la articolele 12 și 14 din Regulamentul (CE) nr. 796/2004;
(8)
„destinatarul final al unui lot de furaje uscate”, ultima persoană care a primit acest lot în forma pe care o avea la ieșirea din întreprinderea de prelucrare, în scopul transformării furajului uscat sau utilizării acestuia în nutriția animalelor.
Articolul 3
Produse eligibile pentru ajutor
În sensul aplicării prezentului regulament, sunt eligibile pentru ajutorul prevăzut la articolul 4 din Regulamentul (CE) nr. 1786/2003 furajele uscate ce îndeplinesc cerințele pentru a fi introduse pe piață ca hrană pentru animale, care:
(a)
părăsesc, ca atare sau în amestec, incinta întreprinderii de prelucrare sau, în cazul în care nu pot fi depozitate în această incintă, orice loc de antrepozitare în afara acesteia care oferă garanții suficiente în sensul controlării furajelor antrepozitate și care a fost aprobat în prealabil de către autoritatea competentă;
(b)
prezintă, la momentul părăsirii întreprinderii de prelucrare, următoarele caracteristici:
(i)
un nivel de umiditate maxim de:
-
12 %, pentru furajele uscate la soare, furajele deshidratate care au fost supuse unui proces de măcinare, concentratele de proteine și produsele deshidratate;
-
14 %, pentru celelalte furaje deshidratate;
(ii)
un conținut minim de proteine brute în raport cu substanța uscată de:
-
15 %, pentru furajele deshidratate, furajele uscate la soare și produsele deshidratate;
-
45 %, pentru concentratele de proteine.
Dreptul la ajutor este limitat la cantitățile de produse obținute prin uscarea furajelor produse pe parcelele utilizate în scopuri agricole, în sensul articolului 51 din Regulamentul (CE) nr. 1782/2003.
Articolul 4
Excludere
Nu beneficiază de ajutorul prevăzut la articolul 4 din Regulamentul (CE) nr. 1786/2003 furajele obținute de pe suprafețele care beneficiază de un regim de ajutor prevăzut la titlul IV din Regulamentul (CE) nr. 1782/2003.
Cu toate acestea, pe suprafețele care beneficiază de un ajutor pentru semințe, prevăzut la titlul IV capitolul 9 din Regulamentul (CE) nr. 1782/2003, nu beneficiază de ajutor în vederea transformării în furaje uscate plantele furajere ale căror semințe au fost recoltate.
Pe de altă parte, suprafețele care beneficiază de o plată pentru suprafață pentru culturi arabile prevăzută la titlul IV capitolul 10 din Regulamentul (CE) nr. 1782/2003 pot beneficia de ajutor în vederea transformării în furaje uscate, cu condiția să fi fost însămânțate în întregime cu culturi arabile, în conformitate cu condițiile locale.
CAPITOLUL 2
ÎNTREPRINDERI DE PRELUCRARE ȘI CUMPĂRĂTORI DE FURAJE DESTINATE USCĂRII ȘI/SAU MĂCINĂRII
Articolul 5
Aprobarea întreprinderilor de prelucrare
În sensul aprobării prevăzute la articolul 2 alineatul (2), întreprinderea de prelucrare:
(a)
transmite autorității competente un dosar care cuprinde:
(i)
descrierea incintei întreprinderii de prelucrare, indicând în special punctele de intrare a produselor ce urmează a fi transformate și punctele destinate ieșirii furajelor uscate, locurile de depozitare a produselor utilizate pentru prelucrare și a produselor finite și atelierele de prelucrare;
(ii)
descrierea instalațiilor tehnice, în special a cuptoarelor de uscare și a instalațiilor de măcinare, cu indicarea capacității de evaporare pe oră și a temperaturii de funcționare, și a instalațiilor de cântărire, pentru efectuarea operațiunilor prevăzute la articolul 2 alineatul (2);
(iii)
lista aditivilor utilizați înainte sau în cursul procesului de deshidratare, precum și lista orientativă a celorlalte produse utilizate la fabricare și a produselor finite;
(iv)
modelele de registre de evidență operativă, prevăzută la articolul 12;
(b)
pune la dispoziția autorității competente evidența sa operativă și financiară, actualizată;
(c)
facilitează operațiunile de control;
(d)
respectă condițiile prevăzute de Regulamentul (CE) nr. 1786/2003 și de prezentul regulament.
În cazul modificării unuia sau mai multor elemente din dosarul prevăzut la primul paragraf litera (a), întreprinderea de prelucrare anunță autoritatea competentă în termen de zece zile pentru a obține confirmarea aprobării.
Articolul 6
Aprobarea cumpărătorilor de furaje destinate uscării și/sau măcinării
În sensul aprobării prevăzute la articolul 2 alineatul (3), cumpărătorul de furaje destinate uscării și/sau măcinării:
(a)
ține un registru pentru produsele în cauză în care consemnează cel puțin achizițiile și vânzările zilnice pentru fiecare produs, menționând, pentru fiecare lot, cantitatea acestuia, referința la contractul încheiat cu producătorul care a livrat produsul și, după caz, întreprinderea de prelucrare destinatară;
(b)
pune la dispoziția autorității competente evidența sa operativă și financiară, actualizată;
(c)
facilitează operațiunile de control;
(d)
respectă condițiile prevăzute de Regulamentul (CE) nr. 1786/2003 și de prezentul regulament.
Articolul 7
Acordarea și retragerea aprobărilor
Aprobările prevăzute la articolul 2 alineatele (2) și (3) sunt cerute de părțile interesate înainte de începerea anului de comercializare.
Aprobările sunt acordate de autoritatea competentă din fiecare stat membru înainte de începerea anului de comercializare. În cazuri excepționale, autoritatea competentă poate acorda o aprobare provizorie pentru o perioadă care să nu depășească două luni de la începerea anului de comercializare respectiv. În acest caz, întreprinderea este considerată ca fiind aprobată până la acordarea aprobării definitive de către autoritatea competentă.
Fără a aduce atingere articolului 30, atunci când una sau mai multe dintre condițiile prevăzute la articolul 5 sau 6 nu mai sunt îndeplinite, autoritatea competentă retrage aprobarea, cu excepția cazului în care întreprinderea de prelucrare sau cumpărătorul de furaje destinate uscării și/sau măcinării întreprinde cele necesare, într-un termen ce se stabilește în funcție de gravitatea problemei, pentru a se conforma din nou condițiilor menționate anterior.
Articolul 8
Obligații privind fabricarea furajelor
În cazul în care o întreprindere de prelucrare fabrică, pe de o parte, furaje deshidratate și/sau concentrate de proteine și, pe de altă parte, furaje uscate la soare:
(a)
fabricarea furajelor deshidratate trebuie să aibă loc în incinte sau spații diferite de cele unde are loc fabricarea furajelor uscate la soare;
(b)
produsele obținute prin cele două procedee de fabricație trebuie antrepozitate în locuri diferite;
(c)
este interzisă amestecarea în întreprindere a unui produs aparținând uneia dintre aceste grupe cu un produs aparținând celeilalte grupe.
Articolul 9
Obligații privind intrarea și ieșirea produselor
Înainte de a introduce în incinta sa alte produse decât furaje destinate uscării și/sau măcinării în vederea fabricării amestecurilor, întreprinderea de prelucrare informează autoritatea competentă din statul membru respectiv, precizând natura și cantitățile produselor intrate.
Atunci când furajele introduse au fost uscate și/sau măcinate de o altă întreprindere de prelucrare, întreprinderea indică, de asemenea, autorității competente originea și destinația acestora. În acest caz, intrarea nu poate avea loc decât sub controlul autorității competente și în condițiile stabilite de aceasta.
Furajele uscate care au ieșit dintr-o întreprindere de prelucrare nu pot reintra în aceasta decât în scopul reambalării lor, sub controlul autorității competente și în condițiile stabilite de aceasta.
Produsele intrate sau reintrate în incinta întreprinderii de prelucrare, în conformitate cu prezentul articol, nu pot fi antrepozitate împreună cu furajele uscate și/sau măcinate de întreprinderea în cauză. De asemenea, acestea sunt înregistrate în evidența operativă a întreprinderii, în conformitate cu articolul 12 alineatul (1).
Articolul 10
Stabilirea greutății, prelevarea de eșantioane și analiza furajelor uscate
(1) Prelevarea de eșantioane, precum și cântărirea furajelor uscate prevăzute la articolul 13 alineatul (2) din Regulamentul (CE) nr. 1786/2003 se efectuează de către întreprinderea de prelucrare în momentul ieșirii furajelor uscate din întreprindere.
Cu toate acestea, atunci când furajele uscate sunt amestecate în interiorul întreprinderii de prelucrare, prelevarea de eșantioane și cântărirea se efectuează înaintea operațiunilor de amestec.
În cazul în care amestecul este efectuat înainte sau în timpul uscării, un eșantion este prelevat după uscare; acesta este însoțit de o notă care menționează faptul că este vorba de un amestec și precizează natura aditivului, denumirea acestuia, conținutul total de azot în raport cu substanța uscată și rata de încorporare în produsul finit.
(2) Autoritatea competentă poate solicita ca fiecare întreprindere de prelucrare să îi comunice, cu cel puțin două zile lucrătoare înainte, fiecare ieșire sau amestec de furaje uscate, precizând datele și cantitățile, pentru a-i permite efectuarea oricărui control necesar.
Autoritatea competentă prelevează eșantioane și cântărește periodic cel puțin 5 % din greutatea furajelor uscate care ies din întreprindere și cel puțin 5 % din greutatea furajelor uscate amestecate în cursul fiecărui an de comercializare.
(3) Stabilirea umidității și a conținutului total de proteine brute, prevăzute la articolul 3, se efectuează prin prelevarea de eșantioane pentru o cantitate de cel mult 110 tone pentru fiecare lot de furaje uscate sau amestecate ieșite sau obținute în întreprinderea de prelucrare, după metoda stabilită de Directivele 76/371/CEE (6), 71/393/CEE (7) și 72/199/CEE ale Comisiei (8).
În cazul ieșirii sau amestecului mai multor loturi, având o calitate uniformă din punctul de vedere al compoziției, nivelului de umiditate și conținutului de proteine și a căror greutate totală este mai mică sau egală cu 110 tone, un eșantion este prelevat din fiecare lot. Cu toate acestea, analiza se efectuează pe baza unui amestec reprezentativ al acestor eșantioane.
Articolul 11
Cântărirea furajelor și măsurarea nivelului de umiditate a furajelor destinate deshidratării
(1) Întreprinderile de prelucrare stabilesc prin cântărire sistematică cantitățile exacte de furaje destinate deshidratării și de furaje uscate la soare, care le sunt livrate în vederea procesării.
(2) Obligația cântăririi sistematice nu se aplică în cazul în care producția întreprinderii în cauză nu depășește 1 000 de tone pe an de comercializare și în cazul în care această întreprindere dovedește, la solicitarea autorității competente a statului membru, că nu are posibilitatea de a utiliza o instalație de cântărire publică situată pe o rază de cinci kilometri. În acest caz, cantitățile livrate pot fi stabilite prin aplicarea oricărei alte metode aprobate în prealabil de către autoritatea competentă menționată anterior.
(3) Nivelul mediu de umiditate al cantităților de furaje destinate deshidratării este măsurat de întreprinderea de prelucrare prin compararea cantităților utilizate și a cantităților de furaje uscate obținute.
(4) Înainte de sfârșitul primei luni a fiecărui trimestru, întreprinderile de prelucrare comunică autorității competente nivelul mediu de umiditate prevăzut la alineatul (3), constatat în cursul trimestrului precedent la furajele destinate deshidratării pe care le-au procesat.
Articolul 12
Evidența operativă a întreprinderilor de prelucrare
(1) Evidența operativă a întreprinderilor de prelucrare, prevăzută la articolul 10 litera (a) din Regulamentul (CE) nr. 1786/2003, se stabilește în legătură cu evidența financiară și permite monitorizarea zilnică a:
(a)
cantităților de produse care intră pentru a fi deshidratate și/sau măcinate, pentru fiecare recepție menționându-se:
-
data intrării;
-
cantitatea;
-
specia sau speciile prevăzute la articolul 1 din Regulamentul (CE) nr. 1786/2003 pentru furajele destinate deshidratării și, după caz, uscate la soare;
-
nivelul de umiditate constatat la furajele destinate deshidratării;
-
referiri la contractul și/sau declarația de livrare prevăzute la articolul 14 sau 15 din prezentul regulament;
(b)
cantitățile produse, precum și eventualele cantități ale tuturor aditivilor utilizați la fabricare;
(c)
cantitățile ieșite, indicându-se, pentru fiecare lot, data ieșirii, nivelul de umiditate și conținutul de proteine constatate;
(d)
cantitățile de furaje uscate pentru care o întreprindere de prelucrare a beneficiat deja de ajutor și care intră sau reintră în incinta întreprinderii;
(e)
stocul de furaj uscat la sfârșitul fiecărui an de comercializare;
(f)
produsele care au fost amestecate cu sau adăugate la furajele uscate și/sau măcinate de către întreprindere, precizând natura acestora, denumirea, conținutul total de azot în raport cu substanța uscată, precum și rata de încorporare a acestora în produsul finit.
(2) Întreprinderile de prelucrare țin o evidență operativă separată pentru furajele deshidratate, furajele uscate la soare, concentratele de proteine și produsele deshidratate.
(3) În cazul în care o întreprindere deshidratează sau tratează, de asemenea, și alte produse decât furajele uscate, aceasta ține o evidență operativă separată pentru aceste activități diferite de deshidratare sau tratare.
Articolul 13
Documentele justificative ale evidenței operative
(1) Întreprinderile de prelucrare pun la dispoziția autorității competente, la cererea acesteia, în special următoarele documente justificative:
(a)
elementele care permit stabilirea capacității de producție a întreprinderii;
(b)
indicarea stocului de combustibil existent în întreprindere la începutul și la sfârșitul producției;
(c)
facturile de cumpărare ale combustibilului și evidența consumului de energie electrică în timpul perioadei de producție;
(d)
indicarea numărului de ore de funcționare a dispozitivelor de uscare și, în cazul furajelor uscate la soare, a dispozitivelor de măcinare;
(e)
un bilanț complet al consumului de energie, în conformitate cu anexa I;
(f)
contractele și/sau declarațiile de livrare.
(2) Întreprinderile de prelucrare care vând produsele proprii pun la dispoziția autorității competente, pe lângă documentele prevăzute la alineatul (1), facturile de cumpărare a furajelor destinate uscării și/sau măcinării, precum și facturile de vânzare a furajelor uscate, indicând în special cantitatea și compoziția produsului vândut, precum și numele și adresa cumpărătorului.
Întreprinderile care prelucrează producția membrilor lor și care le livrează furajele uscate pun la dispoziția autorității competente, pe lângă documentele prevăzute la alineatul (1), bonurile de livrare sau orice alt document contabil aprobat de autoritatea competentă, indicând în special cantitatea și compoziția produsului livrat, precum și numele persoanelor cărora le-au fost livrate.
Întreprinderile care produc furaje uscate pentru agricultori și le livrează această producție pun la dispoziția autorității competente, pe lângă documentele prevăzute la alineatul (1), facturile privind costurile de producție, indicând în special cantitatea și compoziția furajelor uscate produse, precum și numele agricultorului.
CAPITOLUL 3
CONTRACTE ȘI DECLARAȚII DE LIVRARE
Articolul 14
Contracte
(1) Fiecare contract prevăzut la articolul 10 litera (c) punctele (i) și (iii) din Regulamentul (CE) nr. 1786/2003, în plus față de indicațiile prevăzute la articolul 12 din regulamentul menționat anterior, conține în special:
(a)
numele, prenumele și adresele părților contractante;
(b)
data încheierii acestuia;
(c)
anul de comercializare în cauză;
(d)
specia sau speciile de furaje destinate procesării, precum și cantitatea estimată a acestora;
(e)
identificarea parcelei sau parcelelor agricole pe care sunt cultivate furajele destinate procesării, cu trimitere la cererea de ajutor unic în care au fost declarate aceste parcele, în conformitate cu articolul 14 alineatul (1) din Regulamentul (CE) nr. 796/2004 și, în cazul în care se încheie un contract sau se întocmește o declarație de livrare înainte de data depunerii cererii de ajutor unic, angajamentul de a declara parcelele respective în cererea de ajutor unic.
(2) Atunci când o întreprindere de prelucrare execută un contract de prelucrare după cum este menționat la articolul 12 alineatul (2) din Regulamentul (CE) nr. 1786/2003, încheiat cu un producător agricol independent sau cu unul sau mai mulți dintre membrii săi, acest contract mai indică:
(a)
produsul finit ce urmează a fi livrat;
(b)
costurile ce trebuie plătite de către producător.
Articolul 15
Declarații de livrare
(1) În cazul unei întreprinderi care procesează producția proprie sau al unui grup care procesează producția membrilor săi, se întocmește o declarație de livrare, care cuprinde cel puțin:
(a)
data livrării sau, după caz, o dată orientativă în cazul în care livrarea are loc după data depunerii declarației de livrare la autoritatea competentă;
(b)
cantitățile de furaje primite sau de primit;
(c)
specia sau speciile de furaje destinate procesării;
(d)
după caz, numele și adresa membrului grupului care efectuează livrarea;
(e)
identificarea parcelei sau parcelelor agricole pe care sunt cultivate furajele destinate procesării, cu trimitere la cererea de ajutor unic în care au fost declarate aceste parcele, în conformitate cu articolul 14 alineatul (1) din Regulamentul (CE) nr. 796/2004 și, în cazul în care se încheie un contract sau se întocmește o declarație de livrare înainte de data depunerii cererii de ajutor unic, angajamentul de a declara parcelele respective în cererea de ajutor unic.
(2) În cazul unei întreprinderi care a fost aprovizionată de un cumpărător autorizat, se întocmește o declarație de livrare, care cuprinde cel puțin:
(a)
identificarea cumpărătorului autorizat;
(b)
data livrării sau, după caz, o dată orientativă în cazul în care livrarea are loc după data depunerii declarației la autoritatea competentă;
(c)
cantitățile de furaj primite sau de primit, defalcate în funcție de contractele încheiate între cumpărători și producători, menționând numerele de referință ale contractelor respective;
(d)
specia sau speciile de furaje destinate prelucrării;
(e)
identificarea parcelei sau parcelelor agricole pe care sunt cultivate furajele destinate procesării, cu trimitere la cererea de ajutor unic în care au fost declarate aceste parcele, în conformitate cu articolul 14 alineatul (1) din Regulamentul (CE) nr. 796/2004 și, în cazul în care se încheie un contract sau se întocmește o declarație de livrare înainte de data depunerii cererii de ajutor unic, angajamentul de a declara parcelele respective în cererea de ajutor unic.
Articolul 16
Data contractului sau declarației
Contractele și declarațiile de livrare, prevăzute la articolele 14 și 15, se întocmesc în scris cu cel puțin două zile lucrătoare înainte de data livrării.
Cu toate acestea, statele membre pot prevedea un termen de execuție de două până la opt zile lucrătoare înainte de data livrării.
Articolul 17
Comunicări
Întreprinderile de prelucrare și cumpărătorii de furaje destinate uscării și/sau măcinării transmit autorității competente, până la data de 15 a fiecărei luni cel târziu, o listă recapitulativă a contractelor încheiate în cursul lunii precedente și a declarațiilor de livrare întocmite în cursul lunii precedente.
Lista cuprinde în special:
(a)
identitatea cocontractantului întreprinderii de prelucrare sau a cumpărătorului autorizat sau a declarantului, în cazul unei întreprinderi care prelucrează producția proprie sau al unui grup care procesează producția membrilor săi;
(b)
data contractului sau a declarației de livrare;
(c)
referirile de identificare a parcelelor agricole;
(d)
referirile la cererea de ajutor unic respectivă.
Autoritatea competentă poate solicita transmiterea listei prin curier electronic.
CAPITOLUL 4
CERERI DE AJUTOR ȘI PLATA AJUTORULUI
Articolul 18
Data depunerii cererilor de ajutor
(1) Pentru a beneficia de ajutorul prevăzut la articolul 4 din Regulamentul (CE) nr. 1786/2003, întreprinderea de prelucrare depune o cerere de ajutor privind ieșirile din întreprinderea respectivă ce au avut loc în cursul unei anumite luni, în termen de cel mult patruzeci și cinci de zile calendaristice de la sfârșitul acelei luni.
(2) Cu excepția cazurilor de forță majoră sau a circumstanțelor excepționale:
(a)
depunerea unei cereri după expirarea termenului prevăzut la alineatul (1) duce la o reducere de 1 % pe zi lucrătoare din sumele la care întreprinderea ar fi avut dreptul dacă cererea ar fi fost depusă în termenul prevăzut;
(b)
atunci când întârzierea depășește douăzeci și cinci de zile calendaristice, cererea se consideră inadmisibilă.
(3) Nici o cerere de ajutor prezentată pentru un an de comercializare nu poate fi depusă după data de 15 aprilie, după încheierea anului de comercializare respectiv, cu excepția cazurilor de forță majoră sau a circumstanțelor excepționale.
Articolul 19
Conținutul cererilor
(1) Cererea de ajutor cuprinde cel puțin:
(a)
numele, prenumele, adresa și semnătura solicitantului;
(b)
cantitățile pentru care se solicită ajutorul, defalcate pe loturi;
(c)
data la care fiecare lot a ieșit din incinta întreprinderii;
(d)
mențiunea că s-au prelevat eșantioane din fiecare lot, în conformitate cu articolul 10 alineatul (3), în momentul ieșirii din întreprinderea de prelucrare sau în momentul efectuării amestecului în incinta acesteia a furajelor uscate produse, și orice informație necesară pentru identificarea acestor eșantioane;
(e)
menționarea pentru fiecare lot a oricăror aditivi, precizând natura acestora, denumirea, conținutul total de azot în raport cu substanța uscată și rata de încorporare în produsul finit;
(f)
în cazul unui amestec, menționarea pentru fiecare lot a conținutului total de proteine brute al furajelor uscate de întreprindere, după deducerea conținutului total de azot adus de aditivi;
(2) Ajutorul ce se acordă unei întreprinderi de prelucrare nu se referă decât la furajele uscate și/sau măcinate în incinta acesteia, după deducerea greutății tuturor aditivilor.
Articolul 20
Plăți în avans
(1) Pentru a putea beneficia de o plată în avans în conformitate cu articolul 7 alineatul (1) din Regulamentul (CE) nr. 1786/2003, solicitantul anexează la cererea de ajutor o atestare certificând constituirea garanției prevăzute la alineatul menționat anterior.
(2) Statele membre iau măsurile necesare pentru verificarea dreptului la ajutor în termen de nouăzeci de zile calendaristice de la data depunerii cererii.
Articolul 21
Suma finală a ajutorului
(1) Comisia stabilește, în conformitate cu procedura prevăzută la articolul 18 alineatul (2) din Regulamentul (CE) nr. 1786/2003, suma finală a ajutorului prevăzut la articolul 4 alineatul (2) din regulamentul menționat anterior. Această sumă se calculează pe baza notificărilor efectuate de statele membre în conformitate cu articolul 33 alineatul (1) paragraful al doilea din prezentul regulament.
(2) În cazul în care, în urma verificărilor ulterioare, unul sau mai multe state membre efectuează o a doua notificare în conformitate cu articolul 33 alineatul (1) paragraful al doilea, motivată corespunzător și modificând prima notificare în sensul majorării sumei, această a doua notificare nu va putea fi luată în considerare decât în cazul în care suma finală a ajutorului, calculată pe baza primei notificări, nu este afectată. Cantitățile de furaje uscate care nu sunt luate în considerare din acest motiv vor fi, în acest caz, alocate anului de comercializare următor.
(3) Soldul prevăzut la articolul 7 alineatul (3) din Regulamentul (CE) nr. 1786/2003 se plătește, după caz, în termen de șaizeci de zile calendaristice de la data la care Comisia publică suma finală a ajutorului pentru anul de comercializare în cauză în Jurnalul Oficial al Uniunii Europene.
Articolul 22
Curs de schimb
Faptul generator al cursului de schimb aplicabil ajutorului prevăzut la articolul 4 din Regulamentul (CE) nr. 1786/2003 intervine în prima zi a lunii în care are loc, pentru un lot anume, ieșirea furajelor uscate din incinta întreprinderii de prelucrare aprobate.
CAPITOLUL 5
CONTROALE
Articolul 23
Principii generale ale controalelor
(1) Controalele administrative și controalele la fața locului prevăzute de prezentul regulament se efectuează pentru a asigura verificarea eficientă a respectării condițiilor de acordare a ajutorului.
(2) Cererile de ajutor respective sunt respinse în cazul în care întreprinderea de prelucrare împiedică realizarea controlului la fața locului.
Articolul 24
Controale administrative
(1) Controalele administrative au ca obiect detectarea neregulilor, în special prin intermediul controalelor încrucișate.
Autoritățile competente efectuează controale încrucișate între parcelele agricole declarate în cererea de ajutor unic, în contractele și/sau declarațiile de livrare și parcelele de referință care figurează în sistemul de identificare a parcelelor agricole în scopul de a verifica accesul la ajutor pentru suprafețe ca atare și de a evita acordarea oricărui ajutor nejustificat.
(2) Comunicarea neregulilor identificate de controalele încrucișate este urmată de orice altă procedură administrativă corespunzătoare și, după caz, de un control la fața locului.
Articolul 25
Controale la fața locului
(1) Controalele la fața locului se efectuează inopinat. Se poate acorda, cu toate acestea, un preaviz, strict limitat la durata minimă necesară, cu condiția ca aceasta să nu dăuneze obiectivului controlului. Acest preaviz nu depășește patruzeci și opt de ore, cu excepția cazurilor justificate corespunzător.
(2) După caz, controalele la fața locului prevăzute de prezentul regulament se efectuează împreună cu alte controale prevăzute de legislația comunitară.
(3) În cazul în care în urma controalelor la fața locului se descoperă nereguli importante într-o regiune sau într-o întreprindere de prelucrare, autoritatea competentă mărește în consecință numărul, frecvența și amploarea controalelor la fața locului în întreprinderile respective pentru anul în curs și anul următor.
(4) Statele membre stabilesc criteriile de selecție a eșantionului de control. În cazul în care în urma controlului eșantionului se descoperă nereguli, mărimea și baza eșantionului sunt extinse în consecință.
Articolul 26
Controale la fața locului la întreprinderile de prelucrare
(1) Autoritățile competente verifică, cel puțin o dată pe an de comercializare, evidența operativă prevăzută la articolul 12 a tuturor întreprinderilor de prelucrare și în special legătura dintre evidența operativă și cea financiară.
(2) Autoritățile competente verifică prin sondaj documentele justificative ale evidenței operative a întreprinderilor de prelucrare.
Cu toate acestea, în ceea ce privește întreprinderile aprobate recent, verificarea se referă la totalitatea cererilor prezentate în cursul primului lor an de activitate.
Articolul 27
Controale la fața locului efectuate la alte părți
(1) Autoritățile competente efectuează periodic controale suplimentare la furnizorii de materii prime, precum și la comercianții la care au fost livrate furajele uscate.
Aceste controale privesc:
(a)
cel puțin 5 % din loturile care au făcut obiectul unei cereri de ajutor pentru a verifica trasabilitatea până la destinatarul final;
(b)
cel puțin 5 % din contractele și declarațiile de livrare pentru a verifica parcela de proveniență a produselor furnizate întreprinderilor de prelucrare.
(2) Părțile care fac obiectul unor controale la fața locului sunt selecționate de către autoritatea competentă pe baza analizei riscului care ține seama de:
(a)
suma ajutoarelor;
(b)
evoluția ajutoarelor, față de anul precedent;
(c)
rezultatele controalelor efectuate în cursul anilor precedenți;
(d)
alți parametri, de definit de către statele membre.
În fiecare an, autoritatea competentă evaluează eficacitatea parametrilor analizei riscului utilizați în anii precedenți.
(3) Autoritatea competentă păstrează sistematic evidența motivelor care au dus la selecționarea unui agricultor pentru un control la fața locului. Inspectorul însărcinat cu efectuarea controlului la fața locului este informat în mod corespunzător cu privire la acestea înainte de începerea controlului.
Articolul 28
Raportul de control
(1) Fiecare control la fața locului face obiectul unui raport de control care prezintă cu precizie diferite aspecte ale controlului.
(2) Subiectul controlat are posibilitatea de a semna raportul și de a adăuga observații. Acesta primește o copie a raportului de control.
CAPITOLUL 6
REDUCERI ȘI EXCLUDERI
Articolul 29
Reduceri și excluderi aplicabile în cazul declarării unor cantități mai mari de către întreprinderile de prelucrare
În cazul în care cantitatea de furaje uscate indicată în una sau mai multe cereri de ajutor este mai mare decât cantitatea eligibilă în conformitate cu articolul 3, se aplică următoarele reguli:
(a)
atunci când diferența constatată într-o cerere de ajutor nu depășește 20 % din cantitățile eligibile, suma ajutorului se calculează pe baza cantității eligibile, redusă cu dublul diferenței constatate;
(b)
atunci când diferența constatată într-o cerere de ajutor depășește 20 % din cantitățile eligibile, cererea de ajutor se respinge;
(c)
atunci când diferența constatată într-o cerere de ajutor nu depășește 20 % din cantitățile eligibile, însă urmează unei prime constatări similare făcute în cursul aceluiași an de comercializare, cererea de ajutor se respinge;
(d)
atunci când diferența constatată într-o cerere de ajutor depășește 50 % din cantitățile eligibile sau în cazul în care o diferență mai mare de 20 % și mai mică de 50 % se constată din nou în cursul aceluiași an de comercializare, nu se acordă nici un ajutor pentru anul de comercializare în curs.
Suma de recuperat se obține din plățile ce urmează a fi efectuate cu titlu de ajutor pe care întreprinderea îl poate pretinde pe baza cererilor de ajutor pe care le formulează în anii de comercializare ce urmează anului în care a avut loc constatarea.
Atunci când se constată că neregulile prevăzute la primul paragraf au fost comise cu intenție de către întreprinderea de prelucrare, beneficiarul nu primește ajutorul pentru anul de comercializare în curs și pentru anul de comercializare următor.
Articolul 30
Reduceri și excluderi aplicabile în cazul nerespectării anumitor condiții de aprobare de către întreprinderile de prelucrare și de către cumpărătorii autorizați
Atunci când se constată că evidența operativă nu îndeplinește condițiile prevăzute la articolul 12 sau că legătura dintre evidența operativă, evidența financiară și documentele justificative nu se poate stabili, fără a aduce atingere reducerilor și excluderilor prevăzute la articolul 29, o reducere cuprinsă între 10 % și 30 % din suma ajutorului solicitat pentru anul de comercializare în curs este impusă întreprinderii de prelucrare, în funcție de gravitatea încălcărilor constatate.
În cazul în care aceleași nereguli sunt constatate din nou în cursul unei perioade de doi ani după prima constatare, aprobarea întreprinderii de prelucrare este retrasă de către autoritatea competentă pentru o perioadă minimă de un an de comercializare și o perioadă maximă de trei ani de comercializare.
CAPITOLUL 7
DISPOZIȚII GENERALE
Articolul 31
Forța majoră și circumstanțele excepționale
Cazul de forță majoră sau circumstanțele excepționale și dovezile referitoare la acestea aduse la solicitarea autorității competente sunt comunicate în scris acesteia în termen de zece zile lucrătoare de la data la care responsabilul întreprinderii de prelucrare este în măsură să facă aceasta.
Articolul 32
Măsuri suplimentare și asistență reciprocă între statele membre
(1) Statele membre iau orice măsură suplimentară care se impune în vederea bunei aplicări a organizării comune a piețelor în sectorul furajelor uscate și își acordă reciproc asistență în vederea executării controalelor prevăzute de prezentul regulament. În această privință, în cazul în care prezentul regulament nu prevede reduceri sau excluderi corespunzătoare, statele membre pot aplica sancțiuni naționale corespunzătoare împotriva întreprinderilor de prelucrare sau a altor operatori din domeniu, cum ar fi agricultorii sau cumpărătorii care intervin în procedura de acordare a ajutoarelor, pentru a garanta respectarea condițiilor de acordare a ajutorului.
(2) Statele membre își acordă reciproc asistență pentru a asigura eficacitatea controalelor și pentru a permite verificarea autenticității documentelor prezentate și/sau exactitatea datelor schimbate.
Articolul 33
Comunicările statelor membre adresate Comisiei
(1) Statele membre comunică Comisiei, la începutul fiecărui trimestru, cantitățile de furaje uscate pentru care s-au depus cererile de ajutor prevăzute la articolul 4 din Regulamentul (CE) nr. 1786/2003 în cursul trimestrului precedent, defalcate pe lunile în care aceste cantități au ieșit din întreprinderea de prelucrare.
Statele membre comunică Comisiei, până la data de 31 mai a fiecărui an, cantitățile de furaje uscate pentru care dreptul la ajutor a fost recunoscut în cursul anului de comercializare precedent.
Datele prevăzute la primul și al doilea paragraf se comunică defalcat după categoriile prevăzute la articolul 2 punctul (1). Comisia utilizează aceste date pentru a constata dacă s-a respectat cantitatea maximă garantată.
(2) Statele membre comunică Comisiei:
(a)
până la data de 30 aprilie a fiecărui an, cantitățile estimate de furaje uscate aflate în stoc în întreprinderile de prelucrare la data de 31 martie a anului respectiv;
(b)
până la 30 aprilie 2005, cantitățile de furaje uscate aflate în stoc în întreprinderile de prelucrare la 31 martie 2005 și care beneficiază de dispozițiile articolului 34;
(c)
până la data de 31 mai a fiecărui an, numărul de aprobări noi, de aprobări retrase și de aprobări provizorii pentru anul de comercializare precedent;
(d)
până la data de 31 mai a fiecărui an, statistici referitoare la controalele efectuate în temeiul articolelor 23-28, precum și reducerile și excluderile aplicate în temeiul articolelor 29, 30 și 31, pentru anul de comercializare precedent, în conformitate cu anexa III;
(e)
până la data de 31 mai a fiecărui an, un bilanț al consumului de energie utilizată pentru producerea de furaje deshidratate, în conformitate cu anexa I, precum și evoluția suprafețelor destinate leguminoaselor și altor furaje verzi, în conformitate cu anexa II, pentru anul de comercializare precedent;
(f)
în cursul lunii care urmează sfârșitului fiecărui semestru, nivelele medii de umiditate constatate în cursul semestrului precedent la furajele destinate deshidratării și comunicate de întreprinderile de prelucrare în conformitate cu articolul 11 alineatul (4);
(g)
până la 1 mai 2005, măsurile adoptate pentru punerea în aplicare a Regulamentului (CE) nr. 1786/2003, precum și a prezentului regulament, și în special măsurile naționale de sancționare prevăzute la articolul 30 din prezentul regulament.
CAPITOLUL 8
DISPOZIȚII TRANZITORII ȘI FINALE
Articolul 34
Stocuri la 31 martie 2005
(1) Furajele uscate produse în cursul anului de comercializare 2004/2005 și care nu au părăsit întreprinderea de prelucrare sau unul dintre locurile de antrepozitare prevăzute la articolul 3 litera (a) din prezentul regulament înainte de 31 martie 2005, pot beneficia de ajutorul prevăzut la articolul 3 din Regulamentul (CE) nr. 603/95 în cursul anului de comercializare 2005/2006, cu condiția ca acestea:
(a)
să respecte condițiile de la articolul 3 din prezentul regulament;
(b)
să iasă din întreprinderea de prelucrare sub controlul autorității competente în condițiile prevăzute la articolele 10 și 11 din prezentul regulament;
(c)
să fie contabilizate în cadrul cantităților naționale garantate alocate statelor membre în cauză pentru anul de comercializare 2004/2005;
(d)
să fi fost declarate și certificate în cursul anului de comercializare 2004/2005.
(2) Autoritățile competente din statele membre în cauză adoptă orice măsură de control necesară pentru a garanta respectarea dispozițiilor de la alineatul (1).
Articolul 35
Perioadă de tranziție facultativă
Statele membre care aplică o perioadă de tranziție facultativă în conformitate cu articolul 71 din Regulamentul (CE) nr. 1782/2003 plătesc întreprinderilor de prelucrare, în vederea transferului la producători, ajutorul prevăzut la articolul 71 alineatul (2) paragraful al doilea din Regulamentul (CE) nr. 1782/2003, pe baza cantităților recunoscute ca fiind eligibile pentru ajutorul prevăzut la articolul 4 din Regulamentul (CE) nr. 1786/2003 și în limita plafonului prevăzut la punctul D din anexa VII la Regulamentul (CE) nr. 1782/2003.
În cazul în care întreprinderea de prelucrare este aprovizionată cu furaje provenind dintr-un alt stat membru, ajutorul prevăzut la articolul 71 alineatul (2) paragraful al doilea din Regulamentul (CE) nr. 1782/2003 nu va fi plătit întreprinderilor de prelucrare în vederea transferului la producător decât în cazul în care acesta se află într-un stat membru care aplică perioada de tranziție facultativă.
Suma acestui ajutor și a ajutorului prevăzut de Regulamentul (CE) nr. 1786/2003 nu poate depăși sprijinul maxim prevăzut de Regulamentul (CE) nr. 603/95 pentru acest sector.
Ajutorul prevăzut la articolul 71 alineatul (2) paragraful al doilea din Regulamentul (CE) nr. 1782/2003 se stabilește în conformitate cu procedura prevăzută la articolul 18 alineatul (2) din Regulamentul (CE) nr. 1786/2003 și se plătește întreprinderilor de prelucrare care îl vor transfera producătorilor în termen de cincisprezece zile lucrătoare.
Articolul 36
Dispoziție referitoare la anul de comercializare 2004/2005
Regulamentul (CE) nr. 785/95 se abrogă.
Cu toate acestea, dispozițiile acestuia aplicabile în sensul gestionării regimului ajutoarelor în vigoare în timpul anului de comercializare 2004/2005 rămân în vigoare până la încheierea definitivă a rezultatelor anului de comercializare respectiv.
Articolul 37
Intrare în vigoare
Prezentul regulament intră în vigoare în a șaptea zi de la data publicării sale în Jurnalul Oficial al Uniunii Europene.
Se aplică de la 1 aprilie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 martie 2005.